આ સંવાદો કદાચ તમને વધારે પડતાં લાગશે પરંતુ વાસ્તવમાં હવે આ બની રહ્યું છે. પૈસો પાવર લઈને આવે છે. કમાનાર વ્યક્તિનો ઘરમાં અવાજ ઊંચો થતાં વાર નથી લાગતી. મારા-તારાનો આ ભેદ પરિવારની ભાવનાને ખતમ કરી નાંખે છે. ઘર તો ઋણની ભાવનાથી ઊભું થાય છે. અહીં તો પરસ્પર દેવાદાર રહેવાનું છે. એ દેવું કદી ચૂકતે ન થઈ શકે એવું છે. કોઈકે મારા માટે આટલું બધું કર્યું છે એનું સ્મરણ મનમાં સાચવી રાખવાનું છે. પરસ્પર સોદા કરવાના હોય તો ઘરના અને પારકા વચ્ચે અંતર શું રહ્યું ? એકબીજા પ્રત્યેના ઋણભાવ વગર સ્નેહની ગાંઠ ક્યાંથી મજબૂત થશે ? આજે કુટુંબના સભ્યો વચ્ચે હુંફાળો સંવાદ નથી એનું કારણ નાનપણથી આવી પડેલી આ વધારે પડતી સ્વતંત્રતા છે. બધાને બસ જલદી પગભર થઈ જવું છે જેથી પોતાના ખર્ચ પોતાની રીતે કરી શકે અને એમાં પરિવારજનો માથું ન મારે ! હું ફિલ્મ જોવા જઉં છું તો મારા પૈસાથી કારણ કે મારા પૈસા છે એટલે હું ગમે તે કરી શકું ! વાહ ભાઈ વાહ ! પોતાની આવી વંઠી ગયેલી પ્રજાને માતાપિતા કશું કહેતા નથી… એના કરેલા એ ભોગવશે… આપણે શું ? એની કમાણી છે તો એ ભલે ને ઉડાવે !… આમ વિચારી મા-બાપ ચૂપ બેસી રહે છે. આમાં આપણે કયો વિકાસ કરી લીધો, ભાઈ ?